 จับ 6 แสนเม็ด ยาบ้าด่วนพิเศษ วิ่งส่งทั่วอีสาน โยนไว้ข้างหลักกิโลฯ 
ตำรวจกาฬสินธุ์ จับกุมผู้ค้ายาบ้ารายสำคัญ ให้รถเก๋งตระเวนส่งทั่วอีสาน ของกลางกว่า 6 แสนเม็ด มูลค่า 18 ล้านบาท สารภาพครั้งนี้รับจ้างนายทุนชาวลาว วิ่งส่งยาใน 4 จังหวัดแลกกับค่าจ้าง 1.4 แสนวันที่ 26 พ.ค. พล.ต.ต.สมชาย นุ่มโต รองผบช.ภ.4 นายชัยธวัชเนียมศิริ ผวจ.กาฬสินธุ์ พล.ต.ต.สมนึก มิควาฬ ผบก.ภ.จว.กาฬสินธุ์ พ.ต.อ.ทวีรัตน์ ศรีธวัชพงศ์ พ.ต.อ.ตรีวิทย์ ศรีประภา พ.ต.อ.ออมสิน ตรารุ่งเรือง พ.ต.อ.ไพโรจน์ ไทยพุทรา พ.ต.อ.คะเชนทร์ ยืนยง พ.ต.อ.พันกฤษณ์ วิชญชีวินทร์ รอง ผบก.ภ.จว.กาฬสินธุ์ และ พ.ต.อ.ณัฐฏ์เอก จงตระการสมบัติ ผกก.สืบสวน.ภ.จว.กาฬสินธุ์ ร่วมกันแถลงผลการจับกุมผู้ค้ายาบ้ารายสำคัญ ครั้งใหญ่ที่สุดในจังหวัดกาฬสินธุ์ จับกุมได้ในขณะที่ผู้ต้องหานำยาบ้าไปส่งตามจุดต่างๆ รวม 4 จุดในพื้นที่จังหวัดกาฬสินธุ์ ร้อยเอ็ด มหาสารคาม และขอนแก่น รวมของกลาง ยาบ้าจำนวน 610000 เม็ด มูลค่าประมาณ 18 ล้านบาท ผู้ต้องหา 1 ราย และรถยนต์ 1 คัน เตรียมขยายผลและยึดทรัพย์นายทุนเพื่อทำลายแหล่งเงินทุนตามนโยบายรัฐบาลพล.ต.ต.สมชาย นุ่มโต รอง ผบช.ภ.4 กล่าวว่า จากการสืบสวนหาข่าวเชิงลึก ทราบว่าเส้นทางกมลาไสย-กาฬสินธุ์ มีการนำยาบ้ามาส่งมอบริมถนนกันอยู่บ่อยครั้ง เจ้าหน้าที่ตำรวจจึงแบ่งกำลังออกตรวจในเส้นทางที่คาดว่ากลุ่มผู้ค้าจะใช้เป็นเส้นทางผ่าน จนกระทั่งขณะที่ชุดปราบปรามยาเสพติดตำรวจภูธรจังหวัดกาฬสินธุ์กลับจากออกตรวจพื้นที่อำเภอกมลาไสย กำลังจะเดินทางไปอำเภอเมืองกาฬสินธุ์ เมื่อมาถึงบริเวณหลักกิโลเมตร ที่เขียนว่าอีก 10 กิโลเมตรถึงอำเภอเมืองกาฬสินธุ์พบรถยนต์เก๋งมิตซูบิชิ รุ่นมิราจ สีฟ้า ทะเบียน กจ6486 มุกดาหาร ชะลอรถและโยนถุงสีดำออกจากรถยนต์ลงข้างทาง เจ้าหน้าที่ตำรวจอีกชุดที่ขับตามมาได้จอดรถยนต์เพื่อตรวจสอบวัตถุดังกล่าว พบเป็นยาบ้าจำนวน 1 ก้อน (2000 เม็ด) จึงแจ้งให้รถยนต์คันที่ติดตามรถยนต์ผู้ต้องหาทราบและสกัดให้หยุดกระทั่ง เมื่อขับติดตามมาถึงบริเวณก่อนถึงไฟแดง หน้าธ.ก.ส.กันทรวิชัย อ.กันทรวิชัย จ.มหาสารคาม สามารถสกัดรถยนต์ผู้ต้องหาได้ ทราบชื่อคือนายสมพาน ศรีอุบล หรือพาน อายุ 43 ปี ที่อยู่ 59/1 ถ.วงศ์คำพา ต.มุกดาหาร อ.เมือง จ.มุกดาหาร ตรวจค้นภายในตัวไม่พบสิ่งผิดกฎหมาย ตรวจค้นภายในรถยนต์ พบยาบ้า จุดที่ 1 ที่วางเท้า ผู้โดยสารหลังเบาะคนขับ พบกระสอบปุ๋ยสีน้ำเงิน เขียนข้างกระสอบว่า ขอนแก่น มีถุงขยะสีดำครอบอีกชั้น ภายในมียาบ้าจำนวน 100 ก้อน ก้อนละ 2000 เม็ด จำนวน 200000 เม็ดจุดที่ 2 ที่วางของประตูท้ายรถยนต์ พบกระสอบจำนวน 2 กระสอบและถุงขยะดำ 2 ถุง โดยกระสอบที่ 1. ถุงปุ๋ยสีเขียวเขียนข้างกระสอบว่าสาละคามมีถุงขยะสีดำครอบอีกชั้นภายในมียาบ้า จำนวน 50 ก้อน ก้อนละ 2000 เม็ด จำนวน 100000 เม็ด กระสอบที่ 2 ถุงปุ๋ยสีขาวคาดฟ้า มีถุงขยะสีดำครอบอีกชั้น ภายในมียาบ้าจำนวน 100 ก้อน ก้อนละ 2000 เม็ด จำนวน 200000 เม็ดส่วนถุงดำที่ 1 มียาบ้า จำนวน 36 ก้อน ก้อนละ 2000 เม็ด จำนวน 72000 เม็ด ถุงดำที่ 2 ภายในมียาบ้าจำนวน 18 ก้อน ก้อนละ 2000 เม็ด จำนวน 36000 เม็ดจุดที่ 3 จุดที่โยนยาบ้า หลักกิโลเมตรที่เขียนว่าอีก 10 กิโลเมตรถึงกาฬสินธุ์ พบยาบ้า 1 ก้อน จำนวน 2000 เม็ด รวมยาบ้าที่จับกุมได้ในครั้งนี้ จำนวน 610000 เม็ดจากการซักถามขยายผลผู้ต้องหาให้การว่า เวลาประมาณ 06.30 น. เจ้าของยาบ้าผู้ค้าชาวลาว แจ้งให้ตนไปรับยาบ้าได้ที่บริเวณวัดภูมโนรมย์ ต.ศรีบุญเรือง อ.เมือง มุกดาหาร หลังจากนั้นนำยาบ้าขึ้นรถยนต์เก๋งคันดังกล่าว แล้วขับไปส่งยาบ้าตามจุดต่างๆ ตามที่ผู้ค้าชาวลาวสั่งการ คือ 1. ในพื้นที่ อ.หนองพอก จ.ร้อยเอ็ด แต่เนื่องจากผู้ซื้อเปลี่ยนจุดวาง ตนเกรงว่าจะโดนตำรวจซ้อนแผน จึงยกเลิกการวาง 2. ในพื้นที่ อ.เมืองกาฬสินธุ์ จ.กาฬสินธุ์ (ถูกเจ้าหน้าที่ตำรวจจับกุม) 3. ในพื้นที่ อ.โกสุมพิสัย จ.มหาสารคาม (ออกจากเมืองมหาสารคาม 6 กม. เส้นทางโกสุมพิสัย – ขอนแก่น) 4.ในพื้นที่ อ.เมืองขอนแก่น (ต้องรอคำสั่งโดยผู้ค้าชาวลาวจะแจ้งให้ทราบหลังจากวางจุดที่ 3 สำเร็จ)สำหรับค่าจ้างในการส่งยาบ้าครั้งนี้ จะได้ทั้งสิ้น 140000 บาท แต่จะได้รับหลังจากที่วางงานทั้ง 4 จุดสำเร็จแล้ว ซึ่งทางเจ้าหน้าที่จะได้มีการขยายผลและยึดทรัพย์นายทุนเพื่อทำลายแหล่งเงินทุน ตามนโยบายรัฐบาลต่อไป.
ตำรวจกาฬสินธุ์ จับกุมผู้ค้ายาบ้ารายสำคัญ ให้รถเก๋งตระเวนส่งทั่วอีสาน ของกลางกว่า 6 แสนเม็ด มูลค่า 18 ล้านบาท สารภาพครั้งนี้รับจ้างนายทุนชาวลาว วิ่งส่งยาใน 4 จังหวัดแลกกับค่าจ้าง 1.4 แสน 
จับยาบ้า,จับหนุ่มส่งยาบ้า,จับยาบ้า6แสนเม็ด,รับจ้างส่งยาบ้า,จับยาบ้า กาฬสินธุ​์,จับยาบ้า ภาคอีสาน,จับยาเสพติด,ข่าวทั่วไป